Hobro IK har netop offentliggjort, at de har forlænget kontrakten med angriberen Quinicy Antipas. Den zimbabwiske angrebsprofil har fået en kontrakt, der nu løber til 2017. Antipas' kontrakt løb oprindeligt ud i sommeren 2016, men nu har de to parter altså forlænget med yderligere et år, og det glæder Hobros sportschef, Jens Hammer Sørensen. - Quincy Antipas har allerede i første sæson indfriet de forventninger, som vi havde til ham. Med hans mange og farlige dybdeløb gør han ondt på ethvert forsvar, og det er afgørende for os at have en så offensiv og dygtig trussel i den forreste kæde, siger sportschef Jens Hammer Sørensen. Også Quincy Antipas er glad for den nye aftale. - Det glæder mig, at det er lykkedes at få forlænget min kontrakt, så jeg fortsat kan være en del af klubbens fremtid og den succesfulde periode, som vi er inde i. Jeg er rigtig glad for at kunne bidrage med min erfaring til Hobro IK, der som klub har et stort potentiale, siger Quincy Antipas i en kommentar til forlængelsen. Quincy Antipas kom til Hobro sidste sommer fra Brøndby i den største transferhandel nogensinde for den nordjyske klub. Angriberen var en vigtig brik i Superliga-sæsonen, hvor han nåede at spille 26 kampe med fem mål til følge.

Referat:
Quincy Antipas har skrevet under på en ny aftale med Hobro IK. Aftalen løber nu frem til 2017.